Χάρης Γεωργιάδης

Βιογραφικά Στοιχεία

Ο Χάρης Γεωργιάδης γεννήθηκε στη Λευκωσία στις 9 Απριλίου 1972. Ομιλεί την ελληνική και την αγγλική γλώσσα. Σπούδασε διεθνείς σχέσεις και οικονομικά στο Πανεπιστήμιο του Ρέντινγκ. Ακολούθως απέκτησε μεταπτυχιακό στις ευρωμεσογειακές σπουδές από το ίδιο πανεπιστήμιο. Είναι οικονομολόγος-διεθνολόγος. 
Από το 1999 έως το 2013 διεύθυνε οικογενειακή ξενοδοχειακή επιχείρηση.
Είναι νυμφευμένος με την Εύα Γιάγκου και έχει μία κόρη.

Πολιτική σταδιοδρομία

Διατέλεσε γενικός γραμματέας της Νεολαίας του Δημοκρατικού Συναγερμού (2001 - 2003), πρόεδρος της Οργάνωσης Νέων Επιστημόνων (ΟΝΕ) του ΔΗΣΥ (2004 - 2005), διευθυντής του γραφείου του προέδρου του ΔΗΣΥ (2006 - 2011), εκπρόσωπος τύπου του ΔΗΣΥ (2009 - 2013) καθώς και μέλος του Εκτελεστικού και του Πολιτικού Γραφείου του κόμματος.
Εκλέχτηκε βουλευτής στις βουλευτικές εκλογές του 2011 στην Εκλογική Περιφέρεια Λευκωσίας με τον ΔΗΣΥ. Ως βουλευτής, διατέλεσε μέλος της Κοινοβουλευτικής Επιτροπής Οικονομικών και Προϋπολογισμού, της Κοινοβουλευτικής Επιτροπής Παρακολουθήσεως Σχεδίων Αναπτύξεως και Ελέγχου Δημόσιων Δαπανών και της Κοινοβουλευτικής Επιτροπής Συγκοινωνιών και Έργων.

Υπουργός Οικονομικών

Την 1 Μαρτίου 2013 παραιτήθηκε από το αξίωμα του βουλευτή για να αναλάβει το Υπουργείο Εργασίας και Κοινωνικών Ασφαλίσεων στην κυβέρνηση Νίκου Αναστασιάδη. Τις μέρες που ακολούθησαν, κορυφώθηκε η πολιτική κρίση λόγω των οικονομικών προβλήματων που αντιμετώπιζε η Κύπρος, με αποτέλεσμα να παραιτηθεί ο Υπουργός Οικονομικών, Μιχάλης Σαρρής. Ο Νίκος Αναστασιάδης διόρισε στη θέση του τον Χάρη Γεωργιάδη, στις 3 Απριλίου 2013.
Ανέλαβε το υπουργείο μία μέρα αφότου συμφωνήθηκε το Πρόγραμμα Οικονομικής Προσαρμογής, γνωστό ως μνημόνιο, μεταξύ της Κυπριακής Δημοκρατίας και τριών διεθνών θεσμών (της Ευρωπαϊκής Επιτροπής, της Ευρωπαϊκής Κεντρικής Τράπεζας και του Διεθνούς Νομισματικού Ταμείου). Ο Χάρης Γεωργιάδης επέβλεψε το πρόγραμμα μέχρι την ολοκλήρωσή του. Τα σημαντικότερα μνημονιακά μέτρα που προωθήθηκαν επί υπουργίας Γεωργιάδη αφορούσαν τη μεταρρύθμιση του πλαισίου αποκρατικοποίησης κρατικών και ημικρατικών οργανισμών, την αύξηση των φορολογικών συντελεστών και την φορολόγηση της ακίνητης ιδιοκτησίας, τις περικοπές στο κρατικό μισθολόγιο, την μεταρρύθμιση του πλαισίου εκποίησης ενυπόθηκων ακινήτων, το κλείσιμο της Λαϊκής Τράπεζας και την ανακεφαλαιοποίηση του χρηματοπιστωτικού τομέα της χώρας. Επί υπουργίας Χάρη Γεωργιάδη, τον Ιούνιο του 2014, η Κύπρος ανέκτησε την πρόσβαση στο δανεισμό από τις διεθνείς αγορές.
Ένα ακόμα σημαντικό γεγονός κατά την διάρκεια της θητείας του ήταν το κλείσιμο των Κυπριακών Αερογραμμών, στις 9 Ιανουαρίου 2015. Η απόφαση αυτή ελήφθη από την κυπριακή κυβέρνηση την μέρα της δημοσιοποίησης της απόφασης της Ευρωπαϊκής Επιτροπής που κατέστησε παράνομη την ενίσχυση 100 εκατομμυρίων ευρώ, η οποία είχε δοθεί στην εταιρία από την κυπριακή κυβέρνηση το 2012. Η Επιτροπή έκρινε ότι η ενίσχυση «προσέδωσε στην επιχείρηση αδικαιολόγητο πλεονέκτημα έναντι των ανταγωνιστών της, κατά παράβαση των κανόνων της ΕΕ περί κρατικών ενισχύσεων». Ο Χάρης Γεωργιάδης υπερασπίστηκε την απόφαση της κυβέρνησης δηλώνοντας ότι οι Κυπριακές Αερογραμμές «ήταν μια υπόθεση, ουσιαστικά, χαμένη από την αρχή» και ότι, για να είχε αποφευχθεί το κλείσιμο, «έπρεπε έγκαιρα να αποκρατικοποιηθούν». Υπήρξαν έντονες επικρίσεις για αυτή την απόφαση αλλά και για τις ίδιες τις δηλώσεις του υπουργού, οι οποίες έδιναν την εντύπωση ότι η απόφαση για κλείσιμο των Κυπριακών Αερογραμμών ήταν προειλημμένη. Παράλληλα, υπήρξε κριτική για την ταχύτητα με την οποία η κυβέρνηση αποφάσισε να κλείσει την εταιρία, δεδομένου ότι υπήρχε περιθώριο κάποιων μηνών για την επιστροφή των 100 εκατομμυρίων ευρώ και διότι θα μπορούσε να είχε ασκηθεί έφεση κατά της απόφασης της Ευρωπαϊκής Επιτροπής.
Μετά το πέρας των προεδρικών εκλογών του 2018 και την επανεκλογή του Νίκου Αναστασιάδη, ο Χάρης Γεωργιάδης δήλωσε ότι δεν επιθυμεί να παραμείνει στο Υπουργείο Οικονομικών και θα προτιμούσε να αναλάβει κάποια άλλη θέση μέσα στην κυβέρνηση, όμως αποφάσισε να παραμείνει μετά από την επιμονή του Προέδρου και κάποιων συνεργατών του στο Υπουργείο Οικονομικών.

Συνεργατική Κυπριακή Τράπεζα

Ο Χάρης Γεωργιάδης διαδραμάτισε κεντρικό ρόλο στην κρίση της Συνεργατικής Κυπριακής Τράπεζας (ΣΚΤ). Αν και υπήρξαν διαβεβαιώσεις από τον ίδιο και τον Πρόεδρο Αναστασιάδη πριν τις προεδρικές εκλογές του 2018 ότι υπάρχουν θετικές εξελίξεις στον τραπεζικό τομέα, οι εκροές καταθέσεων (ύψους 2 δις ευρώ την περίοδο Ιανουαρίου-Μαρτίου 2018) και οι φήμες για δομικά προβλήματα δεν μπόρεσαν να περιοριστούν. Τον Ιούνιο του 2018, όταν κορυφώθηκε η κρίση της ΣΚΤ, η κυβέρνηση Αναστασιάδη σύναψε συμφωνία με την Ελληνική Τράπεζα για πώληση μέρους των περιουσιακών στοιχείων και των υποχρεώσεων της ΣΚΤ. Τον Ιούλιο του 2018, υπό το βάρος της έντονης κριτικής και εν μέσω εκκλήσεων για παραίτηση, ο Χάρης Γεωργιάδης υπέβαλε την παραίτησή του στον Πρόεδρο της Δημοκρατίας, ο οποίος δεν την δέχτηκε ισχυριζόμενος ότι τα προβλήματα της ΣΚΤ δεν οφείλονταν σε αυτόν.
Τον Μάρτιο του 2019, καταλογίστηκαν στον Χάρη Γεωργιάδη βαριές ευθύνες από την Ερευνητική Επιτροπή που διόρισε ο Γενικός Εισαγγελέας της Κυπριακής Δημοκρατίας με σκοπό την διεξαγωγή Έρευνας για την Κατάρρευση του Συνεργατικού Πιστωτικού Συστήματος. Το πόρισμα της έρευνας απέδωσε στον Χάρη Γεωργιάδη την «κύρια, αν όχι την αποκλειστική ευθύνη» για την πορεία της ΣΚΤ. Χαρακτηρίζοντάς τον ως ντε φάκτο ιδιοκτήτη της τράπεζας, το πόρισμα καταγράφει ότι είχε δικαίωμα διορισμού και παύσης των μελών της Επιτροπείας της ΣΚΤ και επομένως άμεσα ή έμμεσα ευθυνόταν για την καταλληλότητα των ανώτατων διευθυντικών στελεχών. Το πόρισμα συνεχίζει αναφέροντας ότι ο Υπουργός είχε λάβει επανειλημμένες προειδοποιήσεις από επόπτες στην Κύπρο και στην Ευρωπαϊκή Ένωση για την προβληματική εταιρική διακυβέρνηση της τράπεζας όμως δεν έκανε τίποτα για να βελτιώσει την κακοδιαχείριση, παρόλο που γνώριζε «από πρώτο χέρι τη διαχείριση της Τράπεζας». Το πόρισμα χαρακτηρίζει τον υπουργό «αδιάφορο» προς τις αντιδράσεις των εποπτών και καταλήγει λέγοντας ότι δεν ενημέρωσε το Υπουργικό Συμβούλιο για τα προβλήματα παρά μόνο όταν ήταν ήδη πολύ αργά.
Ο Χάρης Γεωργιάδης έσπευσε να διαχωρίσει την πολιτική ευθύνη που του καταλογίζει το πόρισμα από την, κατά τον ίδιο, «πολιτική υπευθυνότητα που χαρακτηρίζει τις αποφάσεις της κυβέρνησης». Η δημοσιοποίηση του πορίσματος προκάλεσε εντονότατες αντιδράσεις από όλα τα κόμματα της αντιπολίτευσης, τα οποία ζήτησαν την παραίτησή του από το Υπουργείο Οικονομικών. Ωστόσο, το κυβερνόν κόμμα (ΔΗΣΥ) και ο Πρόεδρος της Δημοκρατίας, Νίκος Αναστασιάδης, επιβεβαίωσαν την συνεχιζόμενη εμπιστοσύνη που έχουν προς τον Χάρη Γεωργιάδη. Λίγες μέρες αργότερα, ο Χάρης Γεωργιάδης ανακοίνωσε ότι προτίθεται να παραιτηθεί από το Υπουργείο Οικονομικών μέχρι το τέλος του 2019. Παρόλ' αυτά, στις 12 Απριλίου 2019, η Βουλή των Αντιπροσώπων της Κυπριακής Δημοκρατίας ενέκρινε ψήφισμα που απαιτούσε την άμεση παραίτηση του Χάρη Γεωργιάδη.